REGULAMENTUL (CE) NR. 1112/2008 AL COMISIEI
din 10 noiembrie 2008
de modificare a Regulamentului (CE) nr. 1731/2006 privind normele speciale de aplicare a restituirilor la export pentru anumite conserve de carne de vită și mânzat
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 170 coroborat cu articolul 4,
întrucât:
(1)
Regulamentul (CE) nr. 1731/2006 al Comisiei (2) prevede măsurile și condițiile necesare pentru a garanta că acele conserve care sunt eligibile pentru restituirile la export sunt produse numai din carne de vită și mânzat și că această carne este originară din Comunitate.
(2)
S-a dovedit că obligațiile impuse de Regulamentul (CE) nr. 1731/2006 în ceea ce privește prezentarea cărnii în fața autorităților vamale cauzează operatorilor respectivi probleme practice inutile. De asemenea, obligațiile impuse de regulamentul menționat în ceea ce privește îndeplinirea formalităților de export complică sarcinile autorităților vamale în statele membre în care se aplică deja sistemele electronice de control vamal.
(3)
Pentru a se facilita punerea în aplicare a Regulamentului (CE) nr. 1731/2006, ar trebui simplificate cerințele privind prezentarea cărnii în fața autorităților vamale și formalitățile de export aferente, respectându-se totodată eficacitatea și transparența controlului efectuat de autoritățile vamale.
(4)
Prin urmare, Regulamentul (CE) nr. 1731/2006 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Regulamentul (CE) nr. 1731/2006 se modifică după cum urmează:
1.
La articolul 3 alineatul (1), paragraful al treilea se înlocuiește cu următorul text:
„Carnea este prezentată și etichetată astfel încât să fie clar identificabilă și să poată fi ușor asociată cu declarația care o însoțește.”
2.
La articolul 6, alineatul (1) se înlocuiește cu următorul text:
„(1) Operatorii includ numărul de referință al declarației (declarațiilor) prevăzute la articolul 3 alineatul (1) din prezentul regulament în declarația (declarațiile) de export prevăzută (prevăzute) la articolul 5 din Regulamentul (CE) nr. 800/1999, precum și cantitățile și elementele de identificare ale conservelor exportate corespunzătoare fiecărei declarații.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 noiembrie 2008.